ORDE do 2 de decembro de 2008 pola que se determinan os servizos mínimos dirixidos a garantir os servizos esenciais nos centros sanitarios dependentes da Xerencia de Atención Primaria de Vigo durante a folga convocada pola organización sindical CC.OO., desde as 11.00 ás 12.00 horas e das 18.00 ás 19.00 horas do día 4 de decembro de 2008, que afectará a totalidade do seu persoal.
CONSELLERÍA DE SANIDADE — III. OUTRAS DISPOSICIÓNS — 04/12/2008

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño de 1988), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde, e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga convocada pola organización sindical CC.OO. para o día 4 de decembro de 2008, desde as 11.00 ás 12.00 horas e das 18.00 ás 19.00 horas, afectará todo o persoal que presta servizos nos centros dependentes da Xerencia de Atención Primaria de Vigo. Logo da audiencia ao comité de folga, a Consellería de Sanidade
DISPÓN:
Artigo 1º
A convocatoria de folga que afecta a totalidade do persoal que presta servizos na Xerencia de Atención Primaria de Vigo, desde as 11.00 ás 12.00 horas e das 18.00 ás 19.00 horas do día 4 de decembro de 2008, deberá entenderse condicionada ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga coa atención aos usuarios que, baixo ningún concepto, poden quedar desasistidos polas características do servizo dispensado.
Tendo en conta a duración da folga, fíxanse unicamente o 100% dos servizos urxentes na quenda de tarde (de 18.00 a 19.00 horas) do persoal médico, persoal de enfermaría e celadores que prestan servizos nos puntos de atención continuada (PAC).
Artigo 2º.
A determinación dos profesionais necesarios con base nos criterios anteriores faraa o director xerente debendo estar a súa fixación adecuadamente motivada mediante a designación nominal e individual feita polo devandito persoal.
Os profesionais necesarios para a cobertura dos servizos mínimos deberán ser publicados no taboleiro de anuncios do centro, con antelación ao inicio da folga.
O profesional designado como servizo mínimo que desexe exercer o seu dereito de folga poderá instar a substitución da súa designación por outro profesional que voluntariamente acepte o cambio de xeito expreso.
A xustificación debe obrar no expediente de determinación de mínimos de cada centro e exteriorizarse axeitadamente para xeral coñecemento dos destinatarios.
Artigo 3º
Os paros e alteracións no traballo por parte do persoal necesario para o mantemento dos servizos mínimos serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo de 1977).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 2 de decembro de 2008.
María José Rubio Vidal
Conselleira de Sanidade